Sklep II Ips 481/2007
Sodna praksa Vrhovnega sodišča, 2010-03-18

dovoljenost revizije - vrednost spornega predmeta - vrednost izpodbijanega dela pravnomočne sodbe - deleži na skupnem premoženju - nedenarni zahtevek - zavrženje revizije

V premoženjskem sporu z nedenarnim zahtevkom se vrednost izpodbijanega dela pravnomočne sodbe presoja po razmerju med tožbenim zahtevkom in tistim njegovim delom, ki je sporen v revizijskem postopku, torej v deležu, izraženem v ulomku ali odstotkih od ocenjene vrednosti spornega predmeta.

1. Sodišče prve stopnje je razsodilo, da je toženec dolžan priznati tožnici, da je do ene nerazdelne polovice solastnica stanovanja št. 4 v izmeri 70,03 m², ki se nahaja v prvem nadstropju stanovanjske hiše ... Tožencu je naložilo tudi izstavitev ustrezne zemljiškoknjižne listine ter plačilo stroškov pravdnega postopka. Ugotovilo je, da spada stanovanje v skupno premoženje strank in da sta deleža strank na skupnem premoženju izenačena.

2. Sodišče druge stopnje je pritožbo toženca zavrnilo in potrdilo sodbo sodišča prve stopnje.

3. Proti tej odločitvi vlaga toženec revizijo iz razloga zmotne uporabe materialnega prava ter bistvenih kršitev določb pravdnega postopka. Predlaga, da se sodbi sodišč nižjih stopenj razveljavita ter se zadeva vrne prvostopenjskemu sodišču v novo sojenje.

4. Revizija je bila po 375. členu ZPP vročena nasprotni stranki, ki nanjo ni odgovorila, in Vrhovnemu državnemu tožilstvu Republike Slovenije.

6. Po drugem odstavku 367. člena ZPP je revizija v premoženjskih sporih dovoljena, če vrednost izpodbijanega dela pravnomočne sodbe presega 4.172,93 EUR (prej 1,000.000 SIT). Ker se tožbeni zahtevek ne nanaša na denarni znesek, je izhodišče za ugotovitev vrednosti izpodbijanega dela pravnomočne sodbe vrednost spornega predmeta, ki jo je tožnica navedla v tožbi.

7. Tožnica je navedla, da je do ene polovice solastnica spornega stanovanja, vrednost spornega predmeta pa je ocenila na 5.007,51 EUR (prej 1,200.000,00 SIT). Sodišče je zahtevku v celoti ugodilo. Toženec je že v postopku na prvi stopnji trdil, da je njegov delež na stanovanju 70 %, delež tožnice pa 30 %. Tudi v reviziji tožnici priznava 30 % delež. Po sodni praksi revizijskega sodišča(1), ki temelji na pravnem mnenju, sprejetem 12. 12. 2002 na Občni seji VS RS, se v premoženjskem sporu z nedenarnim zahtevkom vrednost izpodbijanega dela pravnomočne sodbe presoja po razmerju med tožbenim zahtevkom in tistim njegovim delom, ki je sporen v revizijskem postopku, torej v deležu, izraženem v ulomku ali odstotkih od ocenjene vrednosti spornega predmeta.

8. Razmerje med spornim delom zahtevka in celotnim zahtevkom je 20/50 oziroma  40 %. Ob upoštevanju vrednosti spornega predmeta, navedeni v tožbi, znaša vrednost izpodbijanega dela pravnomočne sodbe 3.505,26 EUR (prej 840.000,00 SIT),  kar ne presega revizijskega praga iz drugega odstavka 367. člena ZPP. Toženčeva revizija tako ni dovoljena, zato jo je revizijsko sodišče po 377. členu ZPP zavrglo.

Op. št. (1):     Prim. npr. odločbe VS RS II 223/2005 z dne 18. 1. 2007, II Ips 257/2004 z dne 8. 9. 2005 in  II Ips 174/2005 z dne 16. 11. 2006.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.